Nariadenie Komisie (ES) č. 617/2003
zo 4. apríla 2003,
ktorým sa dopĺňa príloha k nariadeniu (ES) č. 2400/96 o zápise určitých názvov do "Registra chránených označení pôvodu a chránených zemepisných označení" ustanovených v nariadení Rady (EHS) č. 2081/92 o ochrane zemepisných označení a označení pôvodu poľnohospodárskych výrobkov a potravín (Carne dos Açores, Borrego do Nordeste Alentejano, Carne de Porco Alentejano, Pomodoro di Pachino, Uva da tavola di Mazzarrone)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 2081/92 zo 14. júla 1992 o ochrane zemepisných označení a označení pôvodu poľnohospodárskych výrobkov a potravín [1], naposledy zmenené a doplnené nariadením Komisie (ES) č. 2796/2000 [2], najmä na jeho článok 6 ods. 3 a 4,
keďže:
(1) v súlade s článkom 5 nariadenia (EHS) č. 2081/92 poslalo Portugalsko Komisii dve žiadosti o zapísanie názvov "Carne dos Açores" a "Borrego do Nordeste Alentejano" ako zemepisného označenia a jednu žiadosť o zapísanie názvu "Carne de Porco Alentejano" ako označenia pôvodu a Taliansko poslalo Komisii dve žiadosti o zapísanie názvov "Pomodoro di Pachino" a "Uva da tavola di Mazzarrone" ako zemepisných označení;
(2) v súlade s článkom 6 ods. 1 daného nariadenia boli žiadosti posúdené a zistilo sa, že spĺňajú všetky požiadavky, ktoré sú v danom nariadení stanovené, a najmä že obsahujú všetky požadované informácie podľa jeho článku 4;
(3) Komisii nebolo doručené nijaké zamietavé stanovisko podľa článku 7 nariadenia (EHS) č. 2081/92, pokiaľ ide o názvy uvedené v prílohe k tomuto nariadeniu, názvy, ktoré boli uverejnené v Úradnom vestníku Európskych spoločenstiev [3];
(4) názvy by preto mali byť zapísané do "Registra chránených označení pôvodu a chránených zemepisných označení" a tým by mali byť chránené na území spoločenstva ako chránené označenia pôvodu a chránené zemepisné označenia;
(5) príloha k tomuto nariadeniu dopĺňa prílohu k nariadeniu Komisie (ES) č. 2400/96 [4], naposledy zmenenému a doplnenému nariadením (ES) č. 492/2003 [5],
PRIJALA TOTO NARIADENIE:
Článok 1
Názvy uvedené v prílohe k tomuto nariadeniu sa dopĺňajú do zoznamu v prílohe k nariadeniu (ES) č. 2400/96 a zapisujú sa ako chránené označenia pôvodu (CHOP) alebo chránené zemepisné označenia (CHZO) ustanovené v článku 6 ods. 3 nariadenia (EHS) č. 2081/92.
Článok 2
Toto nariadenie nadobúda účinnosť v 20-ty deň po jeho uverejnení v Úradnom vestníku Európskej únie.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 4. apríla 2003